<classify> SEKRETARIETI ya Ajira katika Utumishi wa Umma imetangaza nafasi za ajira 400 kwa ajili ya madereva. Kwa mujibu wa tangazo lililotolewa na sekretarieti hiyo kwa niaba ya wizara na idara zinazojitegemea, madereva watakaoajiriwa watapelekwa katika ofisi tofauti serikalini. Taarifa hiyo ilieleza kuwa maombi ya kazi kutoka kwa Watanzania wenye sifa na uwezo wa kujaza nafasi wazi za kazi 400 yanakaribishwa. Madereva wanaohitajika ni wale wenye sifa ya udereva daraja la pili TGS B. Taarifa hiyo inayopatikana pia kupitia mtandao wa sekretarieti hiyo wa go.tz, ilianisha majukumu ya madereva hao kuwa ni kukagua kabla na baada ya safari ili kubaini hali ya usalama wa gari, kuwapeleka watumishi maeneo mbali mbali kwenye safari za kikazi na kufanya matengenezo madogo ya gari.Majukumu mengine ni kukusanya na kusambaza nyaraka mbali mbali, kujaza na kutunza taarifa za safari zote katika daftari la safari, kufanya usafi wa gari na kufanya kazi nyingine kadri anavyoelekezwa na msimamizi wake. Taarifa hiyo pia ilielezea sifa za waombaji kuwa wanatakiwa kuwa na cheti cha Kidato cha Nne na leseni ya Daraja la E au C1 ya uendeshaji magari ambayo amefanyia kazi kwa muda usiopungua mwaka bila kusababisha ajali. Pia sifa nyingine ni awe amehudhuria mafunzo ya msingi ya uendeshaji magari Basic Driving Course yanayotolewa na Chuo cha Elimu na Mafunzo ya Ufundi Stadi VETA au chuo kingine kinachotambuliwa na serikali na waombaji wenye Cheti cha Majaribio ya Ufundi Daraja la II watafikiriwa kwanza. Katika eneo la masharti ya waombaji, taarifa hiyo ilieleza kuwa waombaji wanatakiwa wote wawe raia wa Tanzania na wenye umri usiozidi miaka 45, katika maombi yao wanatakiwa kuambatishe cheti cha kuzaliwa. Kwa mujibu wa taarifa hiyo, mwisho wa kutuma maombi ya kazi ni Agosti, 12, mwaka huu na maombi yatakayowasilishwa nje ya utaratibu ulioainishwa katika tangazo hilo hayatafikiriwa.  <topic>: KITAIFA 